
A sürgősségi osztály ellátási folyamatai az akut koronária szindróma miatt intervencióra kerülő betegek körében

Bevezetés:
Az akut koronária szindróma (ACS) három kórképet foglal magába: az ST-elevációs infarktust (STEMI), a nem ST-elevációs infarktust (NSTEMI) és az instabil angina pectorist (IAP). Az érvényes európai ajánlások alapján perkután koronária intervenció (PCI) ajánlott STEMI esetén azonnal/2 órán belül, NSTEMI esetén a rizikófaktorok függvényében azonnal/2 órán belül, 24 órán belül, vagy késleltetve/24 órán túl. Primeren nem PCI centrumba kerülő betegek esetében a sürgősségi betegellátó osztály (SBO) kulcsfontosságú az ACS korai diagnosztizálásában és adekvát terápiához juttatásában. ACS gyanúval a Sürgősségi Orvostani Klinika (SOK) Sürgősségi Betegellátó Osztályán (SBO) ellátott betegekről kevés adat áll rendelkezésre. Célul tűztük ki a primeren SBO-ra, majd onnan szekunder transzporttal PCI centrumba kerülő betegek ellátási időablakainak vizsgálatát.
Módszer:
Egy retrospektív vizsgálatot végeztünk az SBO-n vezetett betegkövetési adatbázis és eMedsolution adatok alapján a 2017. január 1.-2023. július 31. között ellátott betegek körében. A beválasztási kritérium öt budapesti koronária intervenciós centrum egyikén való elhelyezés volt. A vizsgált paraméterek az SBO tartózkodási idõ (felvételtől elbocsátásig), valamint az iránydiagnózis és végső diagnózis voltak. A csoportok közötti különbségeket normál eloszlású folytonos változó esetében t-próbával, nem normál eloszlás esetén Mann-Whitney U próbával, kategorikus változók esetében khí-négyzet próbával vizsgáltuk, az R statisztikai szoftver alkalmazásával.
Eredmény:
Az adatbázisban 145.875 beteg volt, akik közül PCI centrumba 675 fő került áthelyezésre, közülük 333 fõ az egyetemi centrumba (CVC). A CVC-be kerülő betegek között a STEMI iránydiagnózisú betegek (130 fõ) medián SBO tartózkodási ideje 138,5 (79-255,5) perc és az esetek 77,69%-ában (n=101/130) kértek troponin vizsgálatot. NSTEMI (203 fõ) esetén ez 364 (228,5-521) perc és 96,06 % (n=195/203). Az SBO-s iránydiagnózis STEMI esetén 72,31%-ában (n=94/130), NSTEMI esetén 67,49%-ában (n=137/203) kerül verifikálásra a CVC által.
Megbeszélés:
Az SBO-ról PCI centrumba áthelyezett betegek medián SBO tartózkodási ideje meghaladja az európai ajánlást. A beavatkozási pontok meghatározásához további vizsgálatok szükségesek.



